Fl-ewwel erba’ xhur ta’ din is-sena Malta għandha l-Prezidenza tal- Forum for Security Co-operation , li hija l-fergħa dwar is-sigurtà u d-difiza fi ħdan l-Organizzazjoni għas-Sigurtà u Koperazzjoni fl-Ewropa (OSCE). L-attività tal-presidenza Maltija bdiet b’indirizz ta’ introduzjoni mill-Ministru tal-Affarjiet Barranin Malti George Vella. Il-ġimgħa li għaddiet sar Security Dialogue fil-Kwartieri tal-OSCE fil-Palazz Presidenzjali Awtrijak fi Vienna. Dan is- Security Dialogue , li għalih kienu preżenti attaches militari u rapreżentanti ta’ aktar minn 60 pajjiż tal-OSCE infetaħ u tmexxi mill-Ambaxxatur Malti Keith Azzopardi. Il- Keynote Speakers ta ’din il-laqgħa kienu l-Deputat Laburista u President tal-Kumitat għall-Affarjiet Barranin u Ewropej  Malti, Chris Fearne kif ukoll id-direttur tal-Akkademja Mediteranea tal-Istudji Diplomatiċi, Prof Stephen Calleja. Il-Professur Calleja tkellem dwar id-dimensjoni Mediterranja tad-Diplomazija u spejga kif Malta minn dejjem kellha rwol importanti fil-Mediterran. Dr Fearne tkellem dwar l-iskrutinju Parlamentari tal-settur tas-sigurtà. Huwa spjega l-proċess parlamentari Malti fejn tidħol il-kontroll demokratiku tal-forzi tal-ordni. Fearne qajjem punti importanti ta’ kif fuq bażi internazzjonali qed jiżvillupa s-settur tas-sigurtà, l-aktar bil-ħolqien ta’ armati privati u tal-użu tal-internet minn aġenziji militari u kumpaniji privati. Huwa fisser kif dawn iż-żewġ oqsma ġodda għandhom ikunu l-ħin kollu taħt is-sorveljanza parlamentari biex tkun dejjem żgurata d-demokrazija. Numru ta’ pajjiżi fi ħdan l-OSCE, kif ukoll l-Unjoni Ewropea u l-Assemblea Parlamentari tal-OSCE, faħru l-Presidenza ta’ Malta.